गुबुन बोसोरफोरनि बादि देग्लाइबो बिर चिलागां बसुमतारीनि मुंख्लं खाम्फा जौगाखां आफादा बंसिगामियाव थानाय गोथार मंखरसालियाव  बिर चिलागां बसुमतारीनि 24थि थैनाय सानखौ कभिड-19 नि नेम खान्थिखौ मानिनानै फालिदों । आलादा राइजो बड’लेण्डखौ सोर्जिनायनि थांखिजों 1996 इं मायथाइयाव बि.एल.टिखौ दानाय जादोंमोन । बि.एल.टिनि गाइसनगिबि आफादगिरि मानगोनां बिर चिलागांनि दैदेननायावनो बर’ हारिनि सिनायथि, थामोन्था आरो रैखाथिनि थाखाय आलादा राइजो बड’लेण्डनि सार्थआव आसाम आरो भारत सरकारजों दावहा नांदोंमोन । नाथाय बिथाङा  गोब्राब लोमजानायनि जाउनाव 1997 इं मायथाइनि 28 जुन एबा दिनैनि बे गोथार सानावनो रुंसारि जायो । हाबाफारि बादियै बिर चिलागां बसुमतारीनि मुंख्लं खाम्फायाव बिबारखौ बाउजेनो बिथांनिनो आंगो बिसि मानगोनां मुस्रिमा रमलि बसुमतारीआ ।बे मुंख्लं सान फालिनाय हाबाफारियाव मिरु एबसुनिफ्राइ फारियै गाहाइ नेहाथारि मानगोनां मुस्रि खनिन्द्र बसुमतारी, लेङाइ आफादगिरि खोरोमदाव औवारी, बुंथिगिरि जनक उजिर, लोगो गाहाइ नेहाथारी खास्टम बसुमतारी, लोगो थुनलाइयारी नेहाथारि मनिराम बरग’यारी आरो सुबुं फोनांजाब नेहाथारी अबित नार्जारीआ बाहागो लाहैदोंमोन ।